Helen Bjørnøy
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Helen Bjørnøy er prest, tidlegare miljøvernminister, tidlegare fylkesmann i Buskerud og tidlegare generalsekretær i Kirkens Bymisjon og Plan Noreg.
Bakgrunn Helen Oddveig Bjørnøy er fødd i Kongsberg i Buskerud (no Viken) og voks opp i Ålesund i Møre og Romsdal. Ho tok reallinja ved Ålesund gymnas i 1970–1973 og var ferdig utdanna cand.theol. med praktikum frå Menighetsfakultetet i Oslo i 1981. Karriere Bjørnøy arbeidde som ungdomsprest og krinssekretær i Norges KFUK/KFUM i Troms i 1982–1985, var kapellan i Tromsø domkyrkje i 1985–1986 og kallskapellan i Drammen i 1987–1991. Ho var tilsett som høgskulelektor og seinare førstelektor ved Lovisenberg Diakonale Høgskole i 1991–1999. Mellom 1999 og 2005 var ho generalsekretær i Kirkens Bymisjon. Bjørnøy var generalsekretær i Plan Noreg i 2008–2013 Politisk karriere Bjørnøy var varamedlem for Sosialistisk Venstreparti (SV) i Balsfjord kommunestyre i 1987–1991 og i Drammen kommunestyre i 1995–1999 og 2003–2007. Ho var leiar og nestleiar i Buskerud SV i 1993–1997 og medlem av landsstyret i partiet i 1996–1998. Bjørnøy var miljøvernminister i regjeringa Stoltenberg II i 2005–2007. Som statsråd fekk ho ein del kritikk for miljøpolitikken til regjeringa, og Bjørnøy gjekk av etter at SV gjorde eit svært dårleg val ved kommunestyre- og fylkestingsvalet i 2007. Frå 2013 til 2019 var ho fylkesmann i Buskerud, med sete i Drammen. I perioden 2019–2023 sat ho i formannskapet i Lillestrøm kommune for SV. Utgjevingar Bjørnøy har gitt ut fleire bøker, mellom anna konfirmasjonsboka Ærlig talt (1994) og læreboka Sosialfag, service og etikk (1995) saman med Sindre Eide og Bjørn Thorbjørnsen. Andre verv og utmerkingar Ho har hatt mange verv, mellom anna i den norske kyrkja og Norges KFUK/KFUM, var medlem i styret for Pressas faglege utval i 1991–2001, nestleiar i Nei til EU i 1993–1994 og medlem i styret for Senter mot etnisk diskriminering i 1994–2004. Bjørnøy fekk prisane Kunsten å lede i 2004 og Rettferdighetsprisen i 2005. Les meir i Store norske leksikon Sosialistisk Venstreparti Miljøverndepartementet regjeringa Stoltenberg II fylkesmann Eksterne lenker Regjeringa: Helen Bjørnøy Stortinget: Helen Bjørnøy